Milivoje Marković
Milivoje Mića Marković (Zagreb, 20. mart 1939 — Beograd, 5. jul 2017) je bio srpski kompozitor. Najpoznatiji kao autor muzike za legendarnu televizijsku seriju Otpisani.

Biografija 
Milivoje Mića Marković rođen je 20. marta 1939. u Zagrebu, a gimnaziju i Muzičku školu "Franjo Kuhac" pohađao je u Osijeku. 

U Beograd dolazi 1957. godine i nakon položene audicije postaje član Udruženja džez muzičara Beograda. Upisao je studije prava i paralelno nastavio školovanje u muzičkoj školi Josip Slavenski gde je 1959. godine diplomirao. Predvodio je Big bend u Beogradu. Bio je muzički urednik na Televiziji Beograd, a tokom rada na televiziji bio je i autor i voditelj niza emisija, među kojima je najzanimljivija saradnja sa Mićom Orlovićem kao koautorom brojnih kvizova.

Godine 1972. godine napisao je muziku za film i TV seriju Otpisani. Muzika je snimljena na mikseti koja je ručno pravljena i imala je keramičke cevi.

Zajedno sa Stjepkom Gutom osnovao je Marković-Gut sekstet sa kojim je nastupao na evropskim džez festivalima i snimili pet samostalnih LP-ja. Sa Milošem Petrovićem osniva "M&P South Quartet“", etno-džez orijentacije, koji je snimio dva CD-a. Autor je plana i programa nastave za džez klarinet i saksofon, objavljen u Prosvetnom glasniku Republike Srbije. Držao je klasu saksofona i klarineta na Muzičkoj školi "Stanković" u Beogradu. Tokom karijere stekao je više nagrada i priznanja. 

Oženjen je pevačicom Radmilom Mikić.

Reference

Spoljašnje veze 
 U džez me uveo veliki Glen Miler, Politika, 12. 5. 2012.

Srpski kompozitori
Jugoslavenski kompozitori
Biografije, Zagreb